b"\n_START_ARTICLE_\nMaarrat an-Numan\n_START_SECTION_\nMaantiede\n_START_PARAGRAPH_\nKaupunki sijaitsee linnuntiet\xc3\xa4 noin 240 kilometri\xc3\xa4 Syyrian p\xc3\xa4\xc3\xa4kaupunki Damaskoksesta pohjoiseen, ja maakuntakeskus Idlibist\xc3\xa4 noin 32 kilometri\xc3\xa4 etel\xc3\xa4\xc3\xa4n.\n_START_SECTION_\nHistoria\n_START_PARAGRAPH_\nJotkin tutkijat ovat yhdist\xc3\xa4neet nykyisen Maarrat an-Numanin kaupungin muinaiseen Aran kaupunkiin ja l\xc3\xa4hist\xc3\xb6n Tell Mannasilta on l\xc3\xb6ydetty merkkej\xc3\xa4 asutuksesta ensimm\xc3\xa4iselt\xc3\xa4 vuosituhannelta eaa. Ara mainitaan assyrialaisissa l\xc3\xa4hteiss\xc3\xa4 yhten\xc3\xa4 valloitettuna kaupunkina vuonna 738 eaa. Antiikin Kreikan ja Rooman valtakunnan aikana Ara tunnettiin nimell\xc3\xa4 Arra. Strabon mainitsee saman paikan nimell\xc3\xa4 Megara ja my\xc3\xb6hemmin keskiaikaisissa l\xc3\xa4hteiss\xc3\xa4 nimi v\xc3\xa4\xc3\xa4ntyi muotoon La Marre tai La Maire. Arabialaisten l\xc3\xa4hteiden mukaan kaupunki sai nykyisen nimens\xc3\xa4 umaijadien valtakaudella ja se on saanut nimens\xc3\xa4 toisen osan Muhammadin seuraaja al-Numan bin Bashir al-Ansarin mukaan._NEWLINE_Muslimit valloittivat kaupungin vuonna 637 ja vuonna 903 sit\xc3\xa4 h\xc3\xa4vittiv\xc3\xa4t karmaatit. Bysantin valtakunnan keisari Nikeforos II Fokas valtasi kaupungin takaisin muslimeilta vuonna 969, mutta Bysantilla ei ollut lopulta tarpeeksi joukkoja alueen haltuunottoon. Maarat al-Numanissa vuonna 973 syntynyt filosofi ja runoilija Abu al-Alaa al-Maarri oli yksi islamilaisen maailman merkitt\xc3\xa4vimpi\xc3\xa4 ateisteja. 1000-luvun alkupuolella kaupunki vaihtoi k\xc3\xa4si\xc3\xa4 eri muslimidynastioiden v\xc3\xa4lill\xc3\xa4 useaan otteeseen. Ristiretkel\xc3\xa4iset valtasivat kaupungin vuonna 1098. Kaupunki vaihtoi j\xc3\xa4lleen k\xc3\xa4si\xc3\xa4 useaan otteeseen muslimien palatessa vuonna 1104 ja ristiretkel\xc3\xa4isten vallatessa sen takaisin vuonna 1119. Lopullisesti ristiretkel\xc3\xa4iset ajoi kaupungista Imad ad-Din Zengi vuonna 1135. Vuonna 1157 kaupunkia h\xc3\xa4vitti suuri maanj\xc3\xa4ristys, jonka episentrumi oli Hamassa. Vuonna 1233 tuolloin Hamaa hallinnut Mizaffar II Mahmud rakennutti kaupungin sitadellin. Egyptin mamelukit hallitsivat kaupunkia vuodesta 1341 ja se liitettiin Osmanien valtakuntaan vuonna 1516. 1600-luvulla kaupungin l\xc3\xa4pi matkanneet kuvailivat sit\xc3\xa4 k\xc3\xb6yh\xc3\xa4ksi. Saman vuosisadan puoliv\xc3\xa4liss\xc3\xa4 kaupunkiin muuttaneesta al-'Azmin suvusta tuli sittemmin merkitt\xc3\xa4vi\xc3\xa4 paikallisia virkamiehi\xc3\xa4 ja suvun j\xc3\xa4seni\xc3\xa4 toimi esimerkiksi Damaskoksen kuvern\xc3\xb6\xc3\xb6rein\xc3\xa4._NEWLINE_Vuonna 1913 kaupunkiin rakennettiin yksi harvoista Syyrian lenn\xc3\xa4tinasemista, joka toimi Haman ja Aleppon v\xc3\xa4lill\xc3\xa4. Kun Syyriasta tuli Ranskan mandaattialue Maarrat an-Numan oli yksi paikallisten kansallismielisten keskuksista. 1960-luvulta l\xc3\xa4htien kaupunki kasvoi etenkin Haman ja Homsin alueiden maatalouden, teollisuuden ja talouden kehityksen ansiosta._NEWLINE_Syyrian sis\xc3\xa4llissota alkoi vuonna 2011 ja saman vuoden kes\xc3\xa4kuussa Syyrian armeija l\xc3\xa4hetti panssarivaununsa Maarat al-Numanin kaduille. Syyrian kapinalliset valtasivat kaupungin lokakuussa 2012. Vuonna 2016 kaupungissa syttyi mielenosoituksia islamistisia kapinallisryhmi\xc3\xa4, kuten al-Nusran rintamaa ja Ahrar al-Shamia vastaan. Islamistiryhm\xc3\xa4t olivat yritt\xc3\xa4neet est\xc3\xa4\xc3\xa4 esimerkiksi vapaan Syyrian armeijan lippujen k\xc3\xa4ytt\xc3\xa4misen.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nMaarrat an-Numanin suurmoskeija oli alun perin kirkko, jonka paikalla sijaitsi puolestaan aikanaan pakanallinen temppeli. Muslimit muuttivat kirkon moskeijaksi heid\xc3\xa4n valloitettuaan kaupungin. Moskeijaan kuuluu neliskulmainen minareetti, jonka on signeerannut 1100-luvulla el\xc3\xa4nyt arkkitehti Kahir bin Ali bin Kanit al-Sarmani. Jotkut tutkijat uskovat minareetin rakennetun jo aiemmin 1000-luvulla ja signeerauksen olevan per\xc3\xa4isin sen korjaust\xc3\xb6ist\xc3\xa4 maanj\xc3\xa4ristyksen j\xc3\xa4lkeen. Sarmani suunnitteli my\xc3\xb6s kaupungin madrasan, joka sijaitsee hieman moskeijasta etel\xc3\xa4\xc3\xa4n. Jotkut ovat liitt\xc3\xa4neet sen perustamisen Nur al-Dinin valtakauteen. Moskeijaa ymp\xc3\xa4r\xc3\xb6iv\xc3\xa4ll\xc3\xa4 soukilla on pitk\xc3\xa4 historia. Kaupungissa on lis\xc3\xa4ksi Osmanien valtakunnan ajoilta per\xc3\xa4isin oleva karavaaniseralji._NEWLINE_Kaupungin l\xc3\xa4hist\xc3\xb6ll\xc3\xa4 sijaitsee my\xc3\xb6s useita pyhiinvaelluspaikkoja. Joosuan haudaksi kutsuttu kohde lienee ollut muinainen pyh\xc3\xa4tt\xc3\xb6. Hieman kaupungista it\xc3\xa4\xc3\xa4n Dayr Nakirassa sijaitsee umaijadikalifi Omar ibn Abd al-Aziz hauta."